Annettu Helsingissä  päivänä kuuta 2010

Valtioneuvoston asetus hätäkeskustoiminnasta

Valtioneuvoston päätöksen mukaisesti, joka on tehty sisäasiainministeriön esittelystä, säädetään hätäkeskustoiminnasta annetun lain (/2010) nojalla:

1 § Soveltamisala

Sen lisäksi, mitä hätäkeskustoiminnasta annetussa laissa (/2010) säädetään, hätäkeskustoiminnassa noudatetaan tämän asetuksen säännöksiä.

2 § Hätäkeskuslaitoksen toiminnallinen ohjaus

Hätäkeskuslaitoksen toiminnallisen ohjauksen yhteensovittamista varten on valtakunnallinen Hätäkeskuslaitoksen toiminnallisen ohjauksen yhteistyöryhmä (ylijohtajakokous), jossa on jäseninä sisäasiainministeriön pelastusylijohtaja ja poliisiosaston osastopäällikkö sekä sosiaali- ja terveysministeriön nimeämä ylijohtaja. Yhteistyöryhmän puheenjohtajana toimii pelastusylijohtaja.

Yhteistyöryhmä käsittelee asiat, jotka koskevat Hätäkeskuslaitoksen strategisia linjauksia ja vuosittaisten tulostavoitteiden asettamista.

Käsiteltävän asian niin vaatiessa yhteistyöryhmän kokoukseen voidaan kutsua myös Hätäkeskuslaitoksen edustaja ja muita asiantuntijoita.

3 § Hätäkeskuslaitoksen tehtävät

Sen lisäksi mitä hätäkeskustoiminnasta annetun lain 4 §:ssä säädetään, Hätäkeskuslaitoksen pelastustoimen, poliisitoimen sekä sosiaali- ja terveystoimen viranomaisille antamia hätäkeskuspalveluiden tuottamiseen kuuluvia tukipalveluita ovat:
1) vasteen muuttaminen viranomaisen antaman määräyksen mukaisesti,
2) väestöhälyttimien käynnistäminen vaaratilanteessa viranomaisen määräyksestä,
3) hätätiedotteiden ja muiden viranomaistiedotteiden sekä operatiivisten tiedotteiden välittäminen,
4) tietojen selvittäminen ja välittäminen viranomaisille,
5) virka-apupyyntöjen ja muiden kiireellisten tukipyyntöjen välittäminen,
6) ennakkoilmoitusten välittäminen hoitolaitoksille ja kiireellisten operatiivisten tietojen välittäminen toimintayksiköille, sekä
7) työturvallisuuteen liittyvien varotietojen hakeminen ja välittäminen viranomaisille.

Muita viranomaisten tehtäviin liittyviä tukipalveluita ovat siltä osin kuin niitä ei ole perusteltua hoitaa pelastustoimen, poliisitoimen tai sosiaali- ja terveystoimen viranomaisten omin toimenpitein:
1) rekisterikyselyt ja tiedonhaut,
2) yhteystietojen selvittäminen,
3) tukipyyntöjen välittäminen toimintaa johtavan viranomaisen pyynnöstä,
4) operatiiviseen viestiliikenteeseen liittyvät tehtävät,
5) järjestelmien toimivuuden testaamiseen liittyvät kokeilut,
6) tehtävien, tietojen ja suoritteiden kirjaaminen, sekä
7) hätäkeskustoiminnassa syntyvän tilannekuvan ylläpitäminen.

Muita Hätäkeskuslaitokselle soveltuvia tehtäviä se voi hoitaa, jos siitä ei ole ilmeistä haittaa hätäkeskustoiminnasta annetussa laissa säädettyjen tehtävien hoitamiselle.

4 § Hätäkeskuslaitoksen johtajan tehtävät

Sen lisäksi mitä hätäkeskustoiminnasta annetun lain 6 §:ssä säädetään, Hätäkeskuslaitoksen johtajan tehtävänä on vastata Hätäkeskuslaitoksen:

1) hallinnon ja toiminnan järjestämisestä,
2) yleisestä ohjaamisesta,
3) talousarviolainsäädännössä säädetyistä tehtävistä, sekä
4) toimintaedellytyksiä koskevista periaatteellisesti tärkeistä ja laajakantoisista asioista.

5 § Päivystystehtävää hoitavan henkilöstön kelpoisuusvaatimukset

Päivystystehtävää hoitavalta henkilöstöltä vaaditaan hätäkeskuspäivystäjän tutkinto tai vastaava aikaisempi tutkinto taikka poliisin virkaan vaadittava tutkinto.

Hätäkeskuksen palveluksessa olevien poliisimiesten kelpoisuusvaatimuksista on voimassa mitä poliisin osalta laissa tai lain nojalla erikseen säädetään.

6 § Hätäkeskuslaitoksen valtakunnallisen yhteistyöryhmän tehtävät

Hätäkeskustoiminnasta annetun lain 14 §:ssä tarkoitetun Hätäkeskuslaitoksen valtakunnallisen yhteistyöryhmän tehtävänä on valtakunnan tasolla riskiarvio-ohjeistusten ja hälytysohjeiden vaste-ehdotusten käsittely ja yhteensovittaminen sekä toimintamallien koordinointi.

7 § Voimaantulosäännös

Tämä asetus tulee voimaan  päivänä kuuta 2010.

Ennen asetuksen voimaantuloa voidaan ryhtyä sen täytäntöönpanon edellyttämiin toimenpiteisiin.

Helsingissä  päivänä kuuta 2010

Sisäasiainministeri 

Anne Holmlund

Neuvotteleva virkamies

Ilpo Helismaa